**Povzetek revizijskega poročila *Pravilnost financiranja volilne kampanje liste NSi in SLS za volitve poslancev iz Republike Slovenije v Evropski parlament v letu 2014***

Računsko sodišče je izvedlo revizijo *pravilnosti financiranja volilne kampanje liste NSi in SLS za volitve poslancev iz Republike Slovenije v Evropski parlament v letu 2014*, ki jo je organizirala stranka Nova Slovenija – krščanski demokrati.

*Cilja revizije* sta bila izrek mnenja o pravilnosti poročanja v skladu z Zakonom o volilni in referendumski kampanji ter izrek mnenja o pravilnosti poslovanja v skladu z Zakonom o volilni in referendumski kampanji. Računsko sodišče je v reviziji tudi ugotovilo znesek delnega povračila stroškov volilne kampanje, do katerega je upravičen organizator volilne kampanje.

Računsko sodišče je o pravilnosti poročanja v skladu z Zakonom o volilni in referendumski kampanji stranki Nova Slovenija – krščanski demokrati izreklo *mnenje s pridržkom*, ker:

* je izkazala porabljena sredstva previsoko, saj je med stroški izkazala stroške pogostitve, ki niso povezani z volilno kampanjo, in strošek študentskega dela, ki je nastal po obdobju volilne kampanje, in
* v Poročilu o kampanji ni poročala o skupnem znesku prispevkov, ki na dan glasovanja presegajo povprečno bruto mesečno plačo na delavca v Republiki Sloveniji po podatkih Statističnega urada Republike Slovenije za preteklo leto.

Računsko sodišče je o pravilnosti poslovanja v skladu z Zakonom o volilni in referendumski kampanji stranki Nova Slovenija – krščanski demokrati izreklo *pozitivno* *mnenje*.

Ljubljana, 9. marca 2015